Rena Dourou, guvernatorul din Attica, cea mai mare și mai importantă regiune administrativă din Grecia, avertizează că împingerea Greciei în afara Uniunii Europene în timp ce state precum România sau Bulgaria rămân în bloc nu reprezintă o soluție.

Rena Dourou, care este și unul din liderii Syriza. a făcut declarația într-un interviu acordat în urmă cu patru zile pentru Der Spiegel.

„Nu vom găsi o soluție, în cazul în care planul conceput pentru țara mea vizează excluderea Greciei, precum și tăierea salariilor și pensiilor la nivelul din Croația și alte țări balcanice. Nu poți păstra România și Bulgaria în Uniunea Europeană și să te angajezi în negocieri de aderare cu Turcia, în timp ce forțezi Grecia să părăsească familia europeană”, a declarat Dourou, în interviul pentru Der Spiegel.

Guvernatorul din Attica crede că nimeni nu ar avea de câștigat dacă Grecia ar părăsi zona euro, nici grecii, nici europenii.

Liderii europeni au căzut de acord, după negocieri-maraton de 17 ore, în favoarea unui nou program de salvare a Greciei. Negociatorii eleni au acceptat o listă de măsuri mai stricte decât cele respinse de greci prin referendumul din urmă cu opt zile, precum reforma pensiilor și a legislației muncii, majorarea TVA și privatizări, în schimbul unei finanțări de 86 miliarde euro.

Acordul politic trebuie să fie aprobat de Parlamentul elen, precum și de alte parlamente europene, înainte de a fi luată o decizie oficială pentru al treilea program de asistență financiară, potrivit comunicatului de la finalul summitului de la Bruxelles.